הוועדה המיוחדת למאבק בנגע הסמים, כנסת 16, פרוטוקול מספר 68, 2004-05-31 11:00

מוזמנים: ראול רודריגז - יועץ רפואי בחברת נשיונל פרידם יגאל אורן - מנכ"ל, נשיונל פרידם אבי בסר - מנכ"ל, נשיונל פרידם רוני סנדלר - מומחה גמילה, נשיונל פרידם אוסנת שמש שור - מומחית גמילה, נשיונל פרידם אסנת שפרן - מומחית גמילה נאוה ענבר - מנהלת מחלקת הסברה, האגודה למלחמה בסרטן מאיה פלדבלום - רכזת הסברה, האגודה למלחמה בסרטן יאיר עמיקם - סמנכ"ל, משרד הבריאות חנה פלג - מרכזת קידום בריאות, משרד הבריאות עירית לבנה - הממונה על חינוך לבריאות, משרד החינוך ברוך שליו - מזכ"ל העמותה למלחמה בעישון רונן עירקי - שדרן רדיו ישראל במיאמי עדינה מאיר - נגמלת

קצרנית: יום ללא עישון בישראל

איוב קרא: שלום לכל האנשים שטרחו ובאו לישיבה.

איוב קרא: היום אנחנו מציינים את יום העישון הבינלאומי.

איוב קרא: כידוע לכם, מדי שנה מתים מאות אלפים, אם לא מיליונים כתוצאה מעישון.

איוב קרא: בישראל על פי הדיווחים של האגודה למלחמה בסרטן מתים כעשרת אלפים איש מדי שנה כתוצאה מתסבוכות משימוש מוצרי טבק ועישון.

איוב קרא: הנושא הזה צריך להדליק לנו מנורה אדומה.

איוב קרא: הנזק הזה נאמד במיליארדים למשק הישראלי.

איוב קרא: אני מייד אתן לנציגה של האגודה למלחמה בסרטן לפרט.

איוב קרא: אני רוצה שתתייחסו לאפשרויות שנוכל להמליץ עליהן בסוף היום הזה, או בסוף הישיבה הזאת כדרכי טיפול, כהמלצות שיכולות להועיל ולהיות מסר ציבורי בראייה הכוללת של המלחמה הזאת, שבעצם אנשים מודעים לכך שהם מזוכיסטים וכאילו כלום קורה.

איוב קרא: אולי צריך לעשות אקט ענייני, אקט שימחיש יותר את הסכנות הכרוכות בעישון.

איוב קרא: בנושא של הקטינים הצעתי חוק שכבר מסיימים אותו שאסור יהיה למכור או לשדל או לסחור בסיגריות עם קטינים.

איוב קרא: לדעתי, החוק יעלה לקריאה שנייה ושלישית תוך חודש ימים.

איוב קרא: בעזרת השם נסיים אותו, גם הממשלה תומכת ויש לה הצעת חוק דומה.

נאווה ענבר: שלום לכולם, אני מנהלת מחלקת ההסברה באגודה למלחמה בסרטן.

נאווה ענבר: ביקשתי את רשות הדיבור ראשונה כי יש לנו ועדה נוספת, ועדת החינוך שדנה באותו נושא.

נאווה ענבר: אז אל תיעלבו, אני לא אקום בגלל הנוכחים, אלא רק בגלל ישיבה אחרת.

נאווה ענבר: בדרך כלל בישיבות האלה אנחנו מדברים על כל הנזקים ועל כל הדברים הגרועים שקרו בנושא עישון.

נאווה ענבר: היום אני רוצה להגיד מספר משפטים על הצד הטוב של הנושא.

נאווה ענבר: מה זאת אומרת, היום הבינלאומי ללא עישון, זה יום שבמסגרתו כל המדינות שחברות בארגון הבריאות העולמי, צריכות להעלות על סדר היום הציבורי את כל הנושא של נזקי עישון, וכל הדברים שהם צריכים לעשות בנושא המלחמה בעישון.

נאווה ענבר: אני חושבת שאצלנו במדינת ישראל בייחוד בכנסת הנוכחית, לא חיכו ליום ללא עישון על מנת לעשות מעשה, ואפשר להגיד שהיה גל מאוד גדול של עשייה פרלמנטרית מאוד מכובדת שהתחילה ב-6 בינואר השנה, בה אישרה ועדת הכלכלה שינוי של נוסחי אזהרה לקופסאות הסיגריות, והחליטו למגר לחלוטין את נושא הלייט מהמדפים.

נאווה ענבר: אגב, החוק הזה ייכנס לתוקפו ב-1 בדצמבר.

נאווה ענבר: ראויה לציון הצעת החוק של חבר הכנסת קרא שהתאחדה עם הצעת החוק של שר הבריאות דני נווה, וכמובן גם עברה בממשלה.

נאווה ענבר: למי שלא ראה בערוץ הכנסת בשבוע שעבר, ההחלטה הזאת עברה בקריאה ראשונה, ואני מדברת על ההחלטה של איסור מכירת סיגריות לקטינים.

נאווה ענבר: זו החלטה יחסית חדשה בעולם, אנחנו עדיין לא יודעים מה התוצאות, אבל אנחנו מקווים שזה יגרום לחברות הסיגריות לא להתמקד בבני הנוער כקהל יעד אולטימטיבי, אלא יתחילו לקדם את נושא מכירת הסיגריות לאנשים ברי דעת מגיל 18 ומעלה.

נאווה ענבר: במסגרת הגל הזה קרו עוד כמה מקריים חיוביים, כמו הצעת חוק של חיים אורון בנושא איסור מוחלט של פרסום.

נאווה ענבר: יש הצעת חוק נוספת של חבר הכנסת קרא להקמת רשות ציבורית למלחמה בעישון.

נאווה ענבר: יש הצעת חוק נוספת של חבר הכנסת אילן שלגי לאסור עישון בזמן נהיגה, וזה על פי רעיון של יושב ראש האגודה למלחמה בסרטן פרופסור רובינזון.

נאווה ענבר: לסיום, אני רוצה לומר שלמעלה מ-76% מתושבי מדינת ישראל לא מעשנים, והם בעצם הסובלים העיקריים כתוצאה מהעובדה שמיעוט של אנשים מתושבי מדינת ישראל מעשנים.

נאווה ענבר: בשנים הקרובות באגודה למלחמה בסרטן מתכוונים להקדיש את הפעילות שלנו להגן על רוב תושבי מדינת ישראל מפני עישון פסיבי.

נאווה ענבר: כי כידוע לכם, גם מעישון פסיבי אפשר למות.

נאווה ענבר: לפי הנתונים שלנו, אם אוספים ביחד את כל המחלות שנגרמו כתוצאה מעישון פאסיבי, אנחנו מדברים על כ-1,500 איש.

נאווה ענבר: גם ארגון הבריאות העולמי נרתם לנושא הזה.

ראול רודריגז: יותר מכל נפגעי הטרור ותאונות הדרכים.

נאווה ענבר: מדובר בהתקפי לב, מוות בטרם עת, וכל מיני מחלות כאלה.

נאווה ענבר: מי שרוצה מידע נוסף, מוזמן להיכנס לאתר האינטרנט.

איוב קרא: הנתון הזה חוץ מ-10,000 או שבתוך ה-10,000?

נאווה ענבר: זה בתוך ה-10,000.

נאווה ענבר: אם אתה מחלק אותם – 8,500 מתים מעישון ישיר, 1,500 מתים מעישון פסיבי.

נאווה ענבר: עישון פסיבי - אלו אנשים שהחליטו לא לעשן ובכל זאת ניזוקים.

נאווה ענבר: מדובר על ילדים שמפתחים התקפי אסטמה, דלקת סימפונות, ועל כל מיני מחלות שאני לא רוצה להיכנס אליהן, מפני שאמרתי שהיום אנחנו בכיוון אופטימי, ונמצאים פה כדי לשבח את העשייה הפרלמנטרית, ולקוות שנמשיך כך.

איוב קרא: ברשותך, הייתי רוצה לדעת על נתונים מעבר למה שקורה במדינה, אם יש לך אינדיקציה על מה שקורה בעולם.

איוב קרא: בכל זאת, היום הוא היום הבינלאומי ללא עישון.

נאווה ענבר: כן, יש לי.

נאווה ענבר: רבים חושבים שביום הזה המטרה היא שכל מי שמעשן יפסיק לעשן.

נאווה ענבר: אבל לא זאת המטרה העיקרית.

נאווה ענבר: המטרה העיקרית היא פשוט להעלות לסדר היום הציבורי את המגיפה הזאת, שכמו שאמרנו, בישראל מתים 10,000 איש כתוצאה מעישון.

נאווה ענבר: כ-5 מיליון בני אדם מתים בעולם.

יגאל אורן: 550 איש מתים בשעה כתוצאה מניקוטין.

נאווה ענבר: חנה פלג ממשרד הבריאות הביאה עוד נתונים, היא תמשיך אחריי.

איוב קרא: לגבי הנזקים בעיקר, מה הנזקים?

איוב קרא: אתם מדברים על נזקים במיליארדים בישראל כתוצאה מעישון , איך זה מתבטא?

נאווה ענבר: אין ספק שהנושא של העישון מהווה נטל מאוד גדול על מערכת הבריאות, אנשים שלפני שהם מתים כתוצאה מעישון הם גם חולים כמה שנים.

נאווה ענבר: אנחנו מדברים על סרטן ריאות, 85% ממקרי סרטן הריאות במדינת ישראל נגרמים אך ורק כתוצאה מעישון.

נאווה ענבר: מחלות לב, מוות בטרם עת, התקפי לב, כל מיני סוגים שונים ומשונים של סרטן ריאות, סרטן שלפוחית השתן ועוד סוגים שונים.

איוב קרא: תודה רבה.

יאיר עמיקם: סמנכ"ל הסברה במשרד הבריאות.

יאיר עמיקם: אני שמח להגיש ליושב ראש את הדו"ח של שר הבריאות.

יאיר עמיקם: זו שנה שלישית שאנחנו מוציאים את הדו"ח הזה על פי חוק שהתקבל שמחייב את שר הבריאות לדווח לכנסת על מצב העישון בישראל.

איוב קרא: אז היום הוא ידווח?

יאיר עמיקם: אני לא יודע אם היום, זה תלוי במזכירות הכנסת.

איוב קרא: היה חשוב שיהיה היום, הייתי מוכן ליזום את זה.

יאיר עמיקם: אני מסכים עם אדוני.

יאיר עמיקם: רציתי להוסיף לדברים שאמרה נציגת האגודה, ולהוסיף עוד כמה נקודות שגם היושב ראש התייחס אליהן בתחילת דבריו.

יאיר עמיקם: בעיקר הפעילות שלנו, אנחנו מבקשים את שיתוף הפעולה של הכנסת, הרבה מאוד בנושא האכיפה.

יאיר עמיקם: זו אחת הרעות החולות שלנו גם אחרי שאושרו התקנות למניעת עישון במקומות ציבוריים.

יאיר עמיקם: אדוני יודע כמה קשה לאכוף את זה במסעדות, בקניונים ובעוד מקומות כאלה.

יאיר עמיקם: בעקבות פגישה של שר הבריאות עם יושב ראש המרכז לשלטון מקומי, יצרנו מעין ועדת היגוי שתקבע כללים, אבל עדיין מאוד קשה נושא האכיפה, כי אני מניח שפקח עירוני מעדיף לרשום דו"חות למכוניות ברחוב צדדי, מאשר להתעמת עם סועדים במסעדה או בבית קפה.

יאיר עמיקם: אחת הבעיות הקשות ביותר שלנו, וכפי שאמרתי אשמח לשיתוף פעולה של המחוקקים, זה בנושא האכיפה.

איוב קרא: אם אפשר בבקשה, תתייחס להצעת החוק שלי להקמת רשות למלחמה בעישון, במימון של העלאת אחוז במחיר הסיגריות, כמו שנהוג בכל העולם, אגב.

יאיר עמיקם: כפי שאדוני יודע, אנחנו בהחלט ניסינו להרים את כפפה שאדוני זרק, אבל אדוני בטח יודע על ההתנגדות העיקשת של האוצר לכל סוג של מס צבוע.

יאיר עמיקם: הם הרי מתנגדים להעלות את מחיר הדלק ברבע אגורה כדי להקדיש אותו למלחמה בתאונות דרכים.

יאיר עמיקם: והם מתנגדים להעלות את מחיר הסיגריות בשמינית אגורה כדי להקדיש את הסכום שהצטבר למלחמה בעישון.

איוב קרא: אני מדבר על אחוז אחד שמראש ידוע שהוא עובר ישר לרשות למלחמה בעישון.

יאיר עמיקם: מותר לציין שמשרד הבריאות מאוד יתמוך בעניין הזה, ההתנגדות היא של האוצר.

איוב קרא: ברור לי.

איוב קרא: היתה לי שיחה עם השר.

יאיר עמיקם: אני מבין שההתנגדות היא של האוצר, והכתובת של אדוני, אני חושש מאוד, היא האוצר ולא משרד הבריאות.

איוב קרא: אנחנו נפתור את העניין.

יאיר עמיקם: אני מאוד שמח.

יאיר עמיקם: נושא נוסף שרציתי להעיר בחדר, זה המאבק בנרגילה שהולך ותופס תאוצה לצערנו הרב, והוא פרוץ לגמרי.

יאיר עמיקם: אנשים לא יודעים מה סוג הטבק שהם קונים, מה מכניסים לתוך הטבק.

יאיר עמיקם: אפילו את העניין הטכני של האזהרות שאנחנו מכניסים על קופסאות הסיגריות.

יאיר עמיקם: קשה לנו לאכוף על הקופסאות או על האריזות, או על החפיסות של הטבק לנרגילות, שאי אפשר להכניס עליהן את האזהרה.

יאיר עמיקם: משרד הבריאות עומד לצאת בקמפיין גדול מאוד שמכוון בעיקר לבני הנוער בנושא של הנרגילה.

יאיר עמיקם: גם כאן, אני מניח שאולי עוד ניפגש בוועדות שאנחנו נפגשים בהן עם אדוני, בוועדת הכלכלה, לגבי הדברים.

יאיר עמיקם: כשמדובר בעישון, אני מציג את הנושא הזה על סדר היום, כי עד היום או עד השנה כל הזמן ראינו לנגד עינינו את הסיגריה ואת קופסאות הסיגריות.

יאיר עמיקם: אני מציע שנתחיל להתייחס לסכנה הגדולה מאוד שטמונה בנרגילה.

יאיר עמיקם: לגבי השאלה שאדוני שאל, לגבי השוואה בינלאומית, רציתי לתת נתונים כדי לא להלאות אתכם.

יאיר עמיקם: אגב, דו"ח השר בנושא העישון גם עולה על אתר האינטרנט של משרד הבריאות, וכל אחד כמובן מוזמן להיכנס פנימה.

יאיר עמיקם: שני נתונים שאדוני שאל לגבי אחוז הגברים המעשנים מגיל 15 שנה ואילך, אם ביוון זה 46%, ספרד 42%, הולנד 38%, אנחנו במקום החמישי עם 31.7%.

איוב קרא: אנחנו במקום החמישי בעולם בקרב גברים.

יאיר עמיקם: בקרב נשים אנחנו במקום יותר טוב, אני שמח להודיע, למרות שבישראל יש עלייה במספר המעשנות בכל הגילאים.

יאיר עמיקם: דרך אגב, לצערנו גם בגילאים הצעירים.

איוב קרא: מי לפנינו עד המקום החמישי?

יאיר עמיקם: יוון עם 46% במקום הראשון מבחינת גברים מעשנים, ספרד 42%, הולנד 38%, דנמרק 33% וצרפת 33%.

יאיר עמיקם: לצערי אנחנו במקום יותר טוב לפני איטליה, גרמניה.

יאיר עמיקם: לגבי נשים מגיל 15 ואילך, אנחנו במצב יותר טוב, במקום ה-11, כאשר לפנינו אותן מדינות, הולנד, נורווגיה, יוון, ספרד בריטניה, דנמרק, צרפת, אפילו ארצות הברית, שוודיה גרמניה ואז ישראל.

יאיר עמיקם: לשמחתנו במקום יותר נמוך.

יאיר עמיקם: יחד הממוצעים נותנים כ-24% שמעשנים במדינת ישראל, לפי הנתונים שלנו ושל האגודה.

איוב קרא: איך אתה מסביר את זה שאנחנו במקום חמישי, למרות כל מה שאנחנו עושים?

יאיר עמיקם: לדעתי, צופים יותר מדי בתקשורת, קוראים עיתונים.

יאיר עמיקם: זה גורם לעצבים.

איוב קרא: זאת אומרת דפוסי התנהגות.

יאיר עמיקם: הנכון הוא שיש ירידה מסויימת, והשנה זה קצת פחות מ-24% שזהו המספר הנמוך ביותר לפחות ב-30 השנים האחרונות.

יאיר עמיקם: אני לא נאיבי לחשוב, שלפעולות ההסברה והקמפיינים יש תרומה מכרעת.

יאיר עמיקם: לגבי העישון הפאסיבי - אנחנו מגייסים לעזרתנו את הלא מעשנים, שפשוט יעשו אינתיפאדה על המעשנים, ויעירו את תשומת ליבם במקומות ציבוריים.

יאיר עמיקם: אני חושב שזה נותן את אותותיו, אבל כשמדובר בשינוי התנהגותי, כמו שאדוני אמר קודם, זה תהליך של שנים קדימה.

יאיר עמיקם: לגבי ה-24% יש לנו הרבה לשאוף לאן לרדת, אבל לשמחתי הנתון הזה לא בעלייה בשנים האחרונות, וזאת חצי נחמה.

איוב קרא: שאלה אינפורמטיבית, אולי הייתי קורא לה פאסיבית.

איוב קרא: יש מדינה בעולם שלא אוסרת מסחר בטבק?

יאיר עמיקם: אני לא רוצה לתת תשובה לא בדוקה, אני מוכן לבדוק.

איוב קרא: האם נעשה נסיון במדינה בעולם לא להכניס מוצרי טבק לאותה מדינה?

יאיר עמיקם: אני חושב שנעשה נסיון.

יאיר עמיקם: אני מאמין שבשם חוקים סותרים של חופש העיסוק - - -

איוב קרא: זכויות האדם וכו', אנחנו מודעים לעניין.

יאיר עמיקם: זו אותה הבעיה כמו באלכוהול.

יאיר עמיקם: אנחנו יכולים להגביל, כמו שאדוני פועל לצמצום העישון בקרב צעירים, מכירת מוצרי טבק לצעירים, זו הדרך היעילה ביותר.

איוב קרא: הגשתי הצעת חוק כרגע שמדברת על הגבלת אחוז אלכוהול במוצרי אלכוהול.

איוב קרא: היום זה יכול להגיע ל-40%, 50%, להגביל ל-15%, כדי שלא תהיה סיבה להשוות בין סמים לאלכוהול.

איוב קרא: אם אנחנו מגבילים בחקיקה שלא ייכנס מוצר ממכר לתוך הסיגריות, האם זה יהיה אקטיבי, או ענייני או טוב לעשות את זה בראייה של משרד הבריאות?

איוב קרא: חשוב לי לדעת אם אני הולך למהלך של חקיקה, בנוסף לכך גם לגבי הרשות למלחמה בעישון.

יאיר עמיקם: אני מבטיח לאדוני להעביר את השאלה למחלקה המשפטית שלנו ולתת תשובה בטווח של יום-יומיים.

איוב קרא: מאוד חשוב לי לבדוק את זה.

איוב קרא: יש הרבה פניות לוועדה בסוגייה הזאת, גם בהקשר לנרגילה, גם למוצרי טבק וכו'.

איוב קרא: היום אנחנו יודעים שמתים 10,000 מדי שנה, אלו נזקים של מיליארדים.

איוב קרא: האם אנחנו מזוכיסטים להמשיך את המצב הזה?

איוב קרא: משהו צריך לקרות.

יגאל אורן: אני חלק מחברה מאוד אקטיבית ופעילה שנקראת אינטרנשיונל פרידום, מפעילים את השיטה בעזרת 600 איש, וזה כל הזמן בעלייה.

יגאל אורן: פועלים בצורה אקטיבית יום יום כל יום, דולים את האנשים שבאמת מבינים את הנזקים שהניקוטין עושה, ולסובבים אותם, שזה מאוד מצער.

איוב קרא: האם הורדת הניקוטין מהסיגריות תמנע מחלות סרטניות?

יאיר עמיקם: לפי דעתי לא.

יאיר עמיקם: כיוון שיש עוד קרוב ל-50 חומרים כמו העיטרן והזפת ועוד רעות חולות.

איוב קרא: אבל זה ימנע התמכרות.

יואל רודריגז: 5,000 כימיקלים שונים.

יגאל אורן: אני רוצה לחזור על נתון שהגשתי לפני אדוני בפעם שעברה שנפגשנו, וגם להודות לך על ההזדמנות שאנחנו מוזמנים בפעם השנייה.

יגאל אורן: מחקר של ה-C.B.B שנתתי לך בפעם שעברה, מראה ש-550 איש בעולם מתים בשעה כתוצאה מניקוטין.

יגאל אורן: בישראל המצב לא יותר טוב, כמו שאנחנו כולנו יודעים.

יגאל אורן: ההתמכרות קשה מאוד .

יגאל אורן: בישראל מדברים על 10,000 איש.

יגאל אורן: מבחינת רקע, אני רוצה לומר שאני די בהלם.

יגאל אורן: כשאני פותח רדיו וכל אמצעי התקשורת, אני שומע קול ענות חלושה, כמעט ולא מדברים על זה.

יגאל אורן: זה פשוט מדהים איך שזה נתון בשולי הדברים כמעט לחלוטין.

יגאל אורן: אני כל כך שמח שמישהו נפגש ועושה משהו.

יגאל אורן: בגלל שבפעם שעברה אדוני יעץ לנו לעשות משהו יותר מחקרי שאותו כמובן התחלנו לעשות, ואנחנו פועלים בכיוון – במאמצים לא מועטים הצלחתי להביא את היועץ הרפואי שלנו, ד"ר ראול רודריגז, ואני רוצה להאמין שיש לו הרבה יותר אינפורמציה לתת מבחינה מקצועית לגבי מה אנחנו עושים, ובמה השיטה שלנו שונה מאחרים.

ראול רודריגז: ברצוני להביע את תנחומיי למשפחותיהם של אותם 27 שנהרגו בפיגוע של היום.

ראול רודריגז: 27 איש נפטרו היום מעישון, וכשרואים את הנתון הזה מעישון אומרים "אה".

ראול רודריגז: טיפלתי בלא מעט נפגעי טרור, ב-669, באיכילוב בזמנו.

ראול רודריגז: האנשים שנהרגים כתוצאה מעישון אקטיבי ופאסיבי סובלים הרבה יותר, בדרך כלל הם אנשים שנפגעים בפיגוע טרור.

ראול רודריגז: צר לי על כך, מכיוון שהפיגוע הזה הוא בר מניעה לא רק חינוכית, אני כבר כחמש שנים נוכח בהצלחה של מוצר כחול לבן, שמצליח לגמול אנשים, בכ-80% עד 90% מהמקרים.

ראול רודריגז: היות ומדובר בארגון שהוא כרגע דל אמצעים, אנחנו לא מצליחים להפיץ את המסר הזה הלאה, ובינתיים נפטרים אנשים.

ראול רודריגז: הצלחה של 80%-90%, הצלחה פנומנלית שאף תכשיר לא מתקרב לשכמותה.

ראול רודריגז: מתוקף תפקידי כיועץ רפואי, אני נתקל בכל ספק של תופעת לוואי שעולה בטיפול.

ראול רודריגז: עד היום מספר תופעות הלוואי הן זניחות עד אפסיות, אם אני משווה אותן לתופעות לוואי שאני מכיר מתכשיר לטיפול תרופתי, מעט הפרעות גסטרו, בשני מקרים כאבי ברכיים.

ראול רודריגז: פה ושם כאבי ראש.

ראול רודריגז: מדובר על הצלחה של 80%, 90%.

ראול רודריגז: לא הייתי מעז להציג טיעון שכזה אלמלא במשך חמש שנים שאני רואה ונדהם מההצלחה הטיפולית של התכשיר.

ראול רודריגז: להערכתי אנחנו נזקקים לסעד מהכנסת או ממשרד הבריאות על מנת לבדוק.

ראול רודריגז: הבדיקה ודאי זולה מכל התמודדות עם נזקי העישון, או מכל ועדה שתמונה שתמיד תתוקצב בממון.

ראול רודריגז: ודאי שעולה על הממון שנדרש על מנת לבדוק את התכשיר.

ראול רודריגז: לא היינו מעזים להגיע לכאן ולומר דבר כזה בריש גלי, אלמלא חמש שנים אנחנו משתכנעים יום יום במפגש עם אנשים שמבקשים להיגמל ומצליחים.

ראול רודריגז: אנחנו מבקשים את עזרתכם.

ראול רודריגז: בואו נבדוק את המוצר, זהו מוצר כחול לבן, ללא תופעות לוואי, כשתוך חמישה ימים, בדרך כלל מצליח לחלץ אדם מהתמכרות פיזיולוגית שהיא קשה מהירואין.

ראול רודריגז: גמלתי אנשים מהירואין, זה קשה מאוד.

ראול רודריגז: מסיגריות הם לא נגמלו.

ראול רודריגז: יש לנו כלי שיכול לחלץ רבים מהמעשנים.

ראול רודריגז: מדובר כאן במספרים.

ראול רודריגז: כל שנה אם נאמץ את הכלי הזה ונשתמש בו בצורה שהציבור יידע ויוכל להיעזר, אולי זה יהיה חלק מהסל הרפואי, אפשר להציל מדי שנה מאות ואלפי אנשים.

ראול רודריגז: הרבה מעבר לאותם אנשים שאנחנו יכולים להציל בכבישים או בפיגועי טרור.

ראול רודריגז: יש לנו את הכלי, הכלי קיים.

ראול רודריגז: הוא לא יקר, הוא לא מסוכן.

ראול רודריגז: מה אפשר לעשות עם זה?

איוב קרא: תודה רבה.

חנה פלג: אני ממשרד הבריאות.

חנה פלג: אני רוצה לחדד את הדברים שנאמרו.

חנה פלג: אנחנו למדים מארצות הברית, מניו-יורק, ששם לאחרונה ירדו שיעורי העישון בצורה יוצאת מן הכלל.

חנה פלג: שני דברים וגרמו לזה.

חנה פלג: הראשון - איסור עישון בברים עם אכיפה.

חנה פלג: השני – הגדלת המס על הסיגריות בצורה מאוד גדולה.

חנה פלג: הם תוך זמן מאוד קצר ראו ירידה מאוד משמעותית.

איוב קרא: מה השיקול שדווקא בברים.

איוב קרא: למה לא במכולת?

חנה פלג: ודאי שצריכה להיות אכיפה בכל מקום.

חנה פלג: במכולת לא מעשנים.

חנה פלג: הבעיה שלנו היום היא במסעדות, בקניונים.

איוב קרא: אבל במסעדות אסור.

חנה פלג: לא, אבל אין אכיפה.

איוב קרא: הרשות שאני מדבר עליה היא המענה.

חנה פלג: אנחנו גם למדים מהנתונים שיש לנו כאן, שאחרי שנכנס החוק להגבלת עישון במקומות ציבוריים, גם בלי אכיפה, האנשים מדווחים שמעשנים פחות.

חנה פלג: גם המעשנים מעשנים פחות.

חנה פלג: וגם במקום עבודה ברגע שאתה צריך לצאת כמה פעמים ביום תצא.

חנה פלג: אותו דבר במקומות ציבוריים.

חנה פלג: אין ספק שאם תהיה אכיפה במקומות שאסור העישון, אנחנו נראה ירידה גם אצל המעשנים.

חנה פלג: הם יעשנו פחות, וגם נראה ירידה במספר המעשנים.

איריס מורדקוביץ': אני מנהלת השירות לטיפול בנפגעי סמים במשרד הרווחה.

איריס מורדקוביץ': בתוקף אחריותנו אנחנו מפעילים תחנות טיפול לטיפול בנפגעי סמים.

איריס מורדקוביץ': אנחנו לא נוגעים בנושאי העישון.

איריס מורדקוביץ': יחד עם זה, אני רוצה להגיד מהצד השני של האנשים שבאמת נפגעו, ונפגעו קשה.

איריס מורדקוביץ': אפשר להגיד שכל המטופלים שמגיעים אלינו לטיפול, מתחילים את הדרך אי שם בגיל 11, 13 בסיגריות.

איריס מורדקוביץ': הנכון הוא להתחיל להתייחס לתופעה כבר בגילאים האלה, להתייחס לסיגריות ולדבר על הסכנה הרבה לפני שעוברים מסיגריות לאלכוהול ולסמים, ומגיעים אלינו.

איוב קרא: תודה רבה.

איוב קרא: רציתי לשמוע נציג "דובק".

איוב קרא: יש מישהו שנגמל.

עדינה מאיר: אני נגמלתי מעישון.

עדינה מאיר: נגמלתי מהחומר שמדברים עליו אחרי 40 שנה של סיגריות, 3.5 קופסאות ביום.

עדינה מאיר: אני חיה וקיימת ונקייה, בזכות הבחור הזה.

עדינה מאיר: אספר בקיצור מה קרה.

עדינה מאיר: אני אשה שעשנתי 4 קופסאות ביום בצורה כבדה.

עדינה מאיר: יום אחד ישבתי עם חברות צעירות בקופולסקי - - -

איוב קרא: כמה זה עולה בכסף?

עדינה מאיר: לא שואלת.

עדינה מאיר: העישון עלה הרבה.

עדינה מאיר: הבחור פגש אותי בבית קפה, אני סבתא.

עדינה מאיר: הוא אמר לי עוד לא שתית, אולי תפסיקי לעשן.

עדינה מאיר: אמרתי יש פה בחורות צעירות, אולי אתה רוצה להתחיל איתן לא איתי.

עדינה מאיר: הוא אמר לא אני רוצה אותך, את חייבת להפסיק לעשן.

עדינה מאיר: נפגשתי למחרת איתו, והוא נתן לי חומר, ואמר שתוך 5 עד 10 ימים את גומרת לעשן בכלל.

עדינה מאיר: למחרת נפגשתי איתו, ותוך 5 ימים דחיתי את הסיגריות לאט לאט, בלי להרגיש, הייתי מעשנת 1, והקופסא נשארה, לא 2, 3, 4.

עדינה מאיר: אחרי 5 ימים בלי סיגריות, עם חומר שהוא נתן לי.

עדינה מאיר: מאז עברו 3 שנים, אני אשה שלא מעשנת.

עדינה מאיר: אני מדברת בכל הכנות.

עדינה מאיר: עכשיו אני מפרסמת לכולם.

עדינה מאיר: אנשים משתמשים ומפסיקים לעשן.

איוב קרא: מה אחוז ההצלחה?

עדינה מאיר: אגיד לך את האמת, מי שקרוב אליי הפסיק.

עדינה מאיר: מדובר על מעשנים כבדים, לא קופסה אחת.

איוב קרא: עכשיו במשך 3 שנים את כבר לא מעשנת.

עדינה מאיר: אף פעם לא עישנתי.

עדינה מאיר: אני יושבת בחדר שמעשנים ולא מעשנת.

עדינה מאיר: עישנתי סיגריות טיים, הכי גרוע והכי מסריח.

עדינה מאיר: המעשנים לא עבריינים.

עדינה מאיר: תודה רבה.

אסנת שפרן: אני די חדשה בעסק, אבל הרבה אנשים עובדים בו.

אסנת שפרן: לא לכולם יש זכות לעבוד בעבודה שיש בה תועלת וסיפוק כל כך גדול.

אסנת שפרן: העבודה שתוך חמישה ימים יכולה להוציא אדם מהבוץ, ואני יכולה להעיד על אנשים שמאוד קרובים אליי.

אסנת שפרן: אני מבורכת שאני פגשתי אנשים שהזמינו אותי לעבוד פה.

אסנת שפרן: יש לנו עבודה מאוד רבה, ואנחנו צריכים הרבה עזרה לזה.

אסנת שפרן: הרבה אנשים צריכים אותנו.

רונן עירקי: אני מתעסק בתקשורת, ושדרן לא בארץ, בפלורידה.

רונן עירקי: הייתי מעשן פעם, ולומר את האמת, חברת פרידום אינטרנשיונל לא היו כאשר אני עישנתי.

רונן עירקי: לקח לי שנה שלמה לצאת מהסיגריות, לא 10 ימים, וזה היה קשה מאוד.

רונן עירקי: היום נוכחתי לדעת מחברים שהפסיקו לעשן תוך 10, ימים נהנו מכל רגע, ונהנים.

רונן עירקי: יש מסר סמוי.

רונן עירקי: זאת אומרת, בסרטים לדוגמה יש מה שנקרא שאסור להראות את התווית של קוקה קולה כאשר השחקן שותה, כי זה מסר סמוי של פרסומת.

רונן עירקי: הייתי רוצה לבקש בנקודה זאת, אם זה אפשרי לחוקק את העניין לגבי איסור או הבאת הסיגרייה בתוך הסרט או בשילוב עם השירים, כי אני בטוח שמי ששומע שיר בחוף הים עם סיגריה ביד אחרי ארוחה טובה, ודאי שזה משכנע את השני להתחיל לעשן ולבדוק מה זה.

רונן עירקי: אני חושב שזו הסתה.

רונן עירקי: אדם ששר שיר מייצג אחריו ציבור מאוד גדול של מעריצים, הם שומעים והם מוכנים לבדוק את הנקודה הזאת, גם על סיגריות אולי כדאי להמחיש את זה בנתונים של פירסום.

עירית לבנה: בדו"ח של השר שהוגש לך יש פעילות שנערכת במשרד החינוך - - -

איוב קרא: לצורך העניין את נציגת משרד החינוך היום?

עירית לבנה: כן.

עירית לבנה: יש פה בני נוער שאני רוצה שתתנו להם להתבטא בנושא.

עירית לבנה: אני מדברת על שני דברים.

עירית לבנה: קודם כל יש הרבה מאוד אמצעים לגמילה.

עירית לבנה: פה מיוצג משהו בצורה חריפה, ואני קצת רוצה להעיר שבעיניי זה מסחרי מדיי לצורך הוועדה.

עירית לבנה: מגוון האפשרויות של גמילה ניתנות גם לבני נוער וגם לילדים.

עירית לבנה: מופיע גם בדו"ח השר, אנחנו מכירים את זה ואני כן חושבת שאסור לנו להיגרר למרכיב אחד או אמצעי אחד, מדברים על גמילה בכלל.

עירית לבנה: שנית, אני מוכרחה להתייחס לגבי האכיפה.

עירית לבנה: אחד מהדברים שאנחנו שומעים מילדים ובני נוער ומהמורים, אם בחוץ לא אוכפים את זה, מה פתאום בבית הספר?

עירית לבנה: אני מחזקת את הדרישה של משרד הבריאות בקטע של האכיפה בכל מקום, ואז לנו יהיה יותר קל גם לתת הדמייה והשוואה למה נאכף בחוץ, מה מותר ואיפה מותר.

עירית לבנה: ברגע שזה יהיה הרבה יותר חזק יהיה יותר קל, קודם כל לשכנע את בני הנוער לא להתחיל שזוהי המטרה שלנו, הגילאים יורדים – תראו את זה בדו"ח.

עירית לבנה: במדינת ישראל הגיל צעיר מאוד, שלא לדבר על נרגילה, עכשיו יש גאז צחוק שבכלל מתמסטלים איתו וזה הלהיט היום, אנחנו רואים את זה המון.

עירית לבנה: אחד מהנהלים שלנו זה נושא הדיונים, האם מותר לעשן ולמי.

עירית לבנה: גם בעיניי בתי הספר צריכים להיות מאוכפים ואז יהיה יותר קל.

עירית לבנה: הקטע זה מאוד משמעותי לנו.

עירית לבנה: אחת ההצעות שלי לוועדה, וזה דבר שאני מנסה ליישם במשרד החינוך, קודם כל להגביר את האכיפה בתוך משרדי הממשלה, ובתוך המסגרות כדי לתת דוגמה.

עירית לבנה: בתי חולים יש כבר, שם עשו את הצעד הזה.

עירית לבנה: אני דאגתי במשרד החינוך, אין מבנה של המשרד שאין בו את השילוט ואת הפינה המתאימה.

עירית לבנה: עברתי פינה פינה במשרד הראשי בירושלים, בתל אביב ובצפון, ועכשיו הקטע של אכיפה.

עירית לבנה: אחד הדברים הנוספים, אני חושבת, שכל הגורמים הממלכתיים יקחו את זה על עצמם, במשרדי הממשלה ובגופים ממלכתיים אחרים.

עירית לבנה: זו תהיה דוגמה יותר טובה, נוכל לבוא עם משהו יותר מוצק ולבקש את האכיפה גם במקומות אחרים ובטח לגבי תלמידים ובני נוער.

אסנת שמש שור: הגעתי לחברת פרידום בעקבות קרובת משפחה שקברה את בעלה מסרטן ריאות בעקבות הסיגריות שהוא עישן.

אסנת שמש שור: פנו אליה באופן אקראי גם כן.

אסנת שמש שור: ניסתה כל מיני מוצרים, לא משנה מה, נגמלה.

אסנת שמש שור: היתה פסימיסטית, התחילה את הטיפול, והיום היא כבר לא מעשנת חצי שנה.

אסנת שמש שור: מה שחשוב להגיד בכל הנושא של אנשים שמעשנים, זה שכל מעשן בסך הכל רוצה להפסיק, הוא רק פוחד.

אסנת שמש שור: הוא פוחד מהכישלון שהוא לא יצליח.

אסנת שמש שור: בקטע של התכנית שלנו, אנחנו מלווים את המעשן גם מבחינה פסיכולוגית.

אסנת שמש שור: בסך הכל עישון זה הרגלים, והרגלים זה תהליך לשנות את ההרגלים.

אסנת שמש שור: פה יש לנו כלי שהמוצר בעצם גומר אותו בצורה פיזיולוגית, אבל המטפלים שיושבים פה נותנים את האפשרות ועוברים את התהליך ביחד לשנות להם את ההרגלים.

איוב קרא: רציתי להוסיף משהו אחד בכלל לא בקטע מסחרי.

איוב קרא: אחד החלומות שלי מהיום הזה, יותר נכון פנטזיות, שלא נצא מעוד ועדה שאנחנו באים ואומרים, יופי, היתה ועדה, עשינו משהו ודיברנו.

איוב קרא: אני חושב שאנחנו לא מדברים פה על משהו שהוא מי יודע מה פופולרי כמו חס וחלילה, מבלי להשוות, תאונות דרכים או נפגעים אחרים.

איוב קרא: במדינת ישראל בכלל, ב-56 שנות קיומה, נהרגו בצורה מצערת כתוצאה מפעולות איבה ומלחמות 21 אלף איש - אנחנו מדברים על השנתיים האחרונות בסך הכל כתוצאה מניקוטין.

איוב קרא: אין רוצח יותר גדול מהניקוטין הזה בעולם, הייתי שמח אילו הייתי יכול לצעוק את זה בריש גלי.

איוב קרא: לנו איכפת לגבי מדינת ישראל.

איוב קרא: אנחנו רותמים גם תלמידים, כאשר החינוך יתחיל מגיל צעיר.

איוב קרא: זאת נקודה שלפי דעתי מאוד בולטת, כל אחד צריך לבוא ולהעיר ולדבר על זה.

איוב קרא: הייתי מאוד רוצה שנוכל לבוא ולעשות עוד דברים כמו שאנחנו יוזמים בנוסף בוועדה, על ידי זה שאנחנו רותמים לטובתנו את החינוך ואת הילדים וכו'.

איוב קרא: דבר נוסף שאני רוצה להציע, ואני חושב שדיברתי על זה עם אדוני בעבר, אבל הייתי רוצה להדגיש את זה פעם נוספת.

איוב קרא: אני מדברת על עצם העובדה שאם מישהו מהנוכחים פה היה רואה אותי פוגע בילד שלי באיזשהי צורה פיזית כזו או אחרת, הוא בטח היה עושה משהו.

איוב קרא: זאת אומרת, הוא היה מונע את זה ממני.

איוב קרא: אני בעצם חותר ואומר בצורה פשוטה על עצם העובדה למצוא פתרון ולאכוף על נשים בהריון שלא יוכלו לעשן.

איוב קרא: אני חושב שזה יהיה אחד הדברים הכי בולטים, אחד הדברים שיכולים לתת הד בצורה בלתי רגילה לכל הנושא הזה.

איוב קרא: אשה בהריון שמעשנת היא אחד הדברים הכי מצערים והכי מעציבים שיכולים להיות על פעוט שאפילו לא נולד ואין לו אפשרות לבחור, והוא נפגע מגיל אפס.

חנה פלג: כדי לאזן קצת את התמונה כאן, אני רוצה להדגיש, לקחנו את הגמילה כנושא מרכזי השנה בדו"ח שר הבריאות, ויש כאן סקירה מאוד רחבה על כל סוגי הטיפול ההתנהגותיים והתרופתיים שקיימים, וכן סקירה של ארגון הבריאות העולמי שאומרת מה קיים בשוק ועל האפשרויות עם כל אחד מהאמצעים.

חנה פלג: לכל אדם יש דרכים אחרות שמתאימות לו לגמילה.

איוב קרא: אחרי הסיכום נצא החוצה, תהיה שם הצגה של תלמידים ואמן שקשור ליום ללא עישון.

איוב קרא: אני רוצה לסכם את הדיון באלה הדברים: הוועדה מודאגת ממיקומה של ישראל בעולם מצריכת סיגריות, מקום חמישי בגברים, מקום 11 בנשים.

איוב קרא: הוועדה מוחה על כך שהתקשורת בישראל לא מעלה את הנושא הזה לסדר היום הציבורי, מכתב ברוח הדברים ייצא לשר הממונה.

איוב קרא: הוועדה מודאגת מכך שבעצם כל יום נפטרים בישראל כ-27 איש מעישון, ובשנה כ-10,000 איש.

איוב קרא: בנוסף לנזקים במיליארדים שעולים למדינה כתוצאה מכל הסוגייה הזאת, כאשר 1,500 איש מתים מעישון פאסיבי.

איוב קרא: לצורך העניין מאחר וזה יום העישון הבינלאומי, בעולם מתים כ-5 מיליון איש בשנה, ורובם מסרטן הריאות והתקפות לב כתוצאה מעישון.

איוב קרא: אנחנו נמשיך כוועדה בחקיקה – נזרז את הקמת הרשות למלחמה בעישון בה נטיל מיסוי על סיגריות שיועבר לאותה רשות.

איוב קרא: אנחנו ממליצים למשרד הבריאות, למשרד המסחר והתעשייה ולכל הגורמים הנוגעים לסוגייה הזאת שבשנה הבאה יתקיים דיון לא רק בוועדה, אלא בכנסת, ובה ישאו דברים השרים הרלבנטיים כדי לתת מעמד מיוחד על הנזקים והסכנות הטמונות בעישון.

איוב קרא: אנחנו מקבלים את ההמלצות שהועלו בפנינו על ידי האגודה למלחמה בסרטן בישראל, וממליצים להעלות את המיסוי על מוצרי טבק ועל סיגריות, וגם ממליצים לאסור כל פירסום שיש בו לקדם או לפתות אנשים להיכנס למעגל העישון, וכן לנקוט כל אמצעי יעיל על מנת לקדם את הגמילה של אנשים מעישון.

איוב קרא: אנחנו קוראים למשרד ביטחון פנים למגר את תופעת המסחר הבלתי חוקי במוצרי טבק, לרבות הברחות, ייצור בלתי חוקי וזיוף.

איוב קרא: אנחנו מקווים שתוך חודש ימים נסיים את החקיקה שיהיה אסור למכור או לשדל או לסחור עם קטינים בסיגריות.

איוב קרא: ממליצים למכס ולמשרד האוצר במיוחד לא לפטור את מוצרי הטבק ממס או ממכס על ידי הנוסעים לחו"ל או חוזרים מחו"ל.

איוב קרא: אנחנו מצפים ממשרד הבריאות שיעביר לנו חוות דעת האם לקדם הצעת חוק שתאסור הכנסת חומר ממכר לתוך מוצרי הטבק על מנת להריץ את זה או לבדוק אפשרות שנלך בהצעה משותפת של הוועדה כמו שעשינו עם החוק הקודם, שלנו ושל המשרד.

איוב קרא: בראייה שלי – שמירה על הבריאות מקדשת כל אמצעי.

איוב קרא: אתמול הייתי בעיריית לוד, סיירתי שם, אנשים כעסו שיש מחסומים שם וזה לא נוח.

איוב קרא: אני אמרתי שאני מוכן להרגיש כמו בג'נין או בעזה מספר חודשים כדי למגר את התופעה הזאת שאנשים יחזרו לאותו מסלול שחיו לפני כן.

איוב קרא: אותו דבר אני אומר כאן, המטרה מקדשת את האמצעים.

איוב קרא: בנושא של העישון, כשאני שומע על 10,000 איש שמתים מדי שנה בישראל, זה דבר שלא יכול להימשך בצורה כזאת.

איוב קרא: זו מזוכיסטיות לשמה.

איוב קרא: כאשר בפיגוע נהרגים 20-30 איש, כל המדינה עמדה על הרגליים.

איוב קרא: אנחנו מדברים על מצב ש-27 איש נפטרים כל יום, זה כמו פיגוע, אין הבדל.

איוב קרא: זה פיגוע מוסכם או מרצון, אבל זה פיגוע.

איוב קרא: אם אנשים מתפתים ויש להם בעיה להתמודד עם העניין, אנחנו כמערכת וכאנשי ציבור צריכים לעזור להם בעניין הזה.

איוב קרא: אני פתוח לכל הצעה שיכולה לקדם ולעזור לאנשים.

איוב קרא: אין לי דבר נגד חברות הטבק או חברות הסיגריות חלילה, כהוא זה.

איוב קרא: יש לי עניין שהציבור בישראל ירגיש טוב, במיוחד שאנחנו רואים שילדים בגילאי 8-9 מחזיקים סיגריות ומסתובבים איתן.

איוב קרא: זה צריך להדאיג מאוד את המערכת.

איוב קרא: אנחנו מקווים שבדיון בשנה הבאה נוכל לשמוע שירדנו בטבלת הליגה הלאומית של המעשנים, לליגה ד'.

איוב קרא: זה יכול להיות טוב.